**“Un Pla per Caldes” (V6)**

març 2019

**Índex**

00.- Un PLA PER CALDES pels propers 15-20 anys

01.- Un Pla General (POUM) consensuat

02.- Un Pla de mobilitat, accessibilitat i aparcament vehicles

03.- Un Pla pel Centre del Poble

04.- Un Pla de participació ciutadana en la presa de decisions

05.- Un Pla de Serveis Públics

06.- Un Pla de Serveis Personals

07.- Un Pla d’impuls social

08.- Un Pla de Seguretat ciutadana

09.- Un Pla pel Termalisme

10.- Un Pla pel Front Marítim i les platges

11.- Un Pla pel Parc Maragall

12.- Un Pla pel Parc Muntanyà

13.- Un Pla per enderrocar el viaducte (pont N2)

14.- Un Pla de finançament i obtenció de recursos

15.- Un Pla d’Ensenyament i formació

16.- Un Pla de Cultura

17.- Un Pla de Comunicació (ràdio, publicacions i xarxes)

18.- Un Pla Jove

19.- Un Pla per a les persones grans

20.- Un Pla d’esports i lleure

21.- Un Pla d’imatge

22.- Un Pla d’innovació i progrés

23.- Un Pla pels electes i governants.

**00.- Un PLA PER CALDES pels propers 15-20 anys**

Després d’anys de no fer-ho i de ni tant sols plantejar-ho, ja no es pot esperar més. És massa temps avançant a batzegades o a cops d’inspiració puntual que a vegades, fins i tot han resultat contradictoris. Son massa giragonses. Ja toca marcar un CAMÍ CONJUNT i seguir-lo. Ara CALDES NECESSITA UN PLA, que fixi pautes, criteris, i objectius de tot el que tingui a veure amb el territori i la gent que hi viu i que hi viurà, com a mínim durant els propers quinze-vint anys.

Un PLA, decidit i fet entre tots/es. Que determini el que som i el que volem ser i que especifiqui els mitjans i els procediments per aconseguir-ho. Un PLA que serveixi per impulsar i consolidar el benestar individual i col·lectiu. Que faciliti el dret a la formació, al treball i l’habitatge digne. Que respecti la diversitat i la solidaritat. Que permeti l’accés a la cultura en el seu sentit més ampli i també al conjunt dels serveis assistencials i d’ajuda a les persones. Que es basi en la sostenibilitat ambiental i en la convivència pacífica i democràtica.

Un PLA que es defineixi en base la participació, el debat i el consens de tots els ciutadans/es per assegurar així la seva aplicació, independentment dels interessos de partits o grups particulars.

És per això que Gent d’Estrac te un PLA a proposar. Més ben dit, tenim la idea i el propòsit d’un PLA PER CALDES que explicarem, divulgarem i oferirem per a que pugui ser participat, ampliat, completat, i consensuat entre tots/es els qui s’hi vulguin implicar. Perquè el veritable Pla per Caldes, o el fem i l’acordem entre tots, no serà per Caldes.

**01.- Un nou Pla General (POUM) consensuat**

* Un **Pla General**, és l’equivalent per un poble, al que representa una bíblia per a una religió o una constitució per a una nació. És la guia de com ha de ser. És la determinació de la seva edificació, vialitat i conservació de l’entorn. La delimitació dels seus espais públics i privats i la regulació del seu ús. La previsió dels equipaments i serveis que necessita. En definitiva, és la definició del poble dels propers quinze-vint anys.
* Un **Pla General** és un document oficial, que, un cop aprovat i vigent, és d’obligat compliment. Per això, és l’Ajuntament, com a ens democràtic de representació ciutadana, a qui li correspon la iniciativa de redactar-lo o reformar-lo, si ja existeix.
* El darrer **Pla General de Caldes** es va aprovar l’any 1984. Han passat 35 anys per un document pensat per una vigència de 10-15. En molts aspectes està desfasat. Cal actualitzar-lo, per necessitat, i per llei. Fa sis anys, l’Ajuntament governat per CiU, va començar els treballs per a redactar-ne un de nou, el **POUM** (Pla d’Ordenació Urbana Municipal), però les eleccions municipals de 2015 i la moció de censura de 2016 ho van aturar tot. Ara (2019), just quan s’acaba el mandat, la iniciativa s’ha tornat a revitalitzat.
* És una bona noticia perquè és important i necessari que es reemprengui. **Cal que Caldes i la seva gent, sapiguem on anem.** Cal establir pautes i que totes les actuacions que es facin, responguin als objectius prèviament definits. Per això, a més de les aportacions tècniques i legals necessàries, és imprescindible la **participació ciutadana** per tots els canals possibles. Així farem que el nou **POUM** sigui consensuat, i per tant, tingui la seva aplicació garantida, sense que importi quins partits polítics governin l’Ajuntament.

**02.- Un Pla de mobilitat, accessibilitat i aparcament**

* En els darrers anys, el poble ha crescut fins el límit de la seva dimensió territorial, sobrepassant-la fins i tot en alguns casos. Els vials, carrers i places, en general, són insuficients per a absorbir el trànsit que hi accedeix. Els vianants ho tenen difícil, i els vehicles, també. No n’hi ha prou amb el pàrquing de la N2, ni amb el de sota el Parc Maragall, ni amb l’ús de l’esplanada Muntanyà en ocasions puntuals. Cal distribuir millor l’espai i el temps disponible per a fer compatibles totes les opcions, les de a peu i les que impliquin desplaçament i aparcament de vehicles.
* A l’any 2001, governant el PSC, es va aprovar la **construcció del pàrquing soterrat del Parc Maragall.** Malauradament, les 53 places resultants que finalment va construir l’empresa concessionària (del grup Stelgroc SA de l’hotel Colo, que se’n va reservar 20 pel seu ús exclusiu), distaven molt de les 94 inicialment promeses (les mateixes que hi havia a l’antiga plaça de les Barques). Sens dubte, va ser una gran ocasió perduda.
* A l’any 2001, també manant el PSC, l’Ajuntament va plantejar una **nova urbanització de la Riera,** que la reconvertia en avinguda cívica, eliminant el pedrís actual i incrementant la capacitat vial i d’aparcament. Una Riera, per cert, que encara espera que es completi la seva canalització subterrània d’aigües pluvials, executada fins ara, a l’any 2002, només parcialment en la seva part baixa.
* Igualment, al 2012, governant CiU, es va aprovar un **projecte de construcció d’un aparcament soterrat** a l’esplanada de Can Muntanyà que habilitava més de 100 o 200 places, segons si es construïen una o dues plantes soterrades (uns 1.600 m2 per planta), en funció de si també s’incorporava una superfície comercial i s’hi traslladava l’actual Mercat Municipal. En aquell moment, el projecte no va quallar per manca de finançament. Eren anys de crisi i ningú s’hi va veure amb cor. Ara però, els temps han canviat. Les necessitats no, de fet, s’han incrementat, per tant aquesta és un proposta que cal rellançar de manera immediata.
* **GENT D’ESTRAC** considera que cal incloure la canalització pendent de la riera, l’ampliació del pàrquing del Parc i la construcció del soterrat a l’esplanada, dins les previsions a curt termini del nou Pla General (POUM). També proposa accions immediates, més enllà de la de l’asfaltat que s’acaba d’executar Cal regular la velocitat de vehicles i circulació de vianants amb criteris de seguretat i accessibilitat. A més, cal **repensar la Riera** i el **Camí Ral** com a eixos vertebradors de vida, comunicació i activitat comercial, debatent sense complexos la seva definició i aplicant (o no) el Pla del PSC de 2010. També distribuint millor els espais actuals de manera que siguin compatibles totes les opcions i facilitin la rotació (esplanada).

**03.- Un Pla pel Centre del Poble**

* Caldes te encara una opció de futur per a concretar: la del Centre del Poble, entès com l’espai emmarcat per la Riera, carrer Major, carrer Remei i Baixada Església i integrat per l’esplanada Muntanyà i les finques i llenques de terra, adjacents, totes de propietat privada. No és que no estigui planejat, sinó que diverses raons, encara no s’ha executat.
* El Pla General de 1984 li concedeix una edificabilitat determinada a canvi de que l’esplanada estricta, passi a ser d’ús i titularitat pública. Són dos edificis de fins a 40 habitatges situats al que tothom coneix com “els canyers”, mentre que a la resta de terrenys, serà la que resulti del projecte urbanístic que s’està tramitant (UA2 del PGOU)
* L’any 1990, l’Ajuntament, governat per CiU, va plantejar la substitució dels habitatges dels canyers per un hotel balneari, però no va passar de ser un intent. L’any 2001, el Govern del PSC va transformar l’esplanada en el espai actual, gaudint del seu ús, però no encara de la titularitat definitiva. Després, cap el 2013, també un govern de CiU, va especular amb una operació d’intercanvi urbanístic segons la qual, als canyers s’hi podria bastir la nova escola de Caldes. El PSC, a l’oposició, no la va recolzar i la iniciativa no va quallar.
* En qualsevol cas, avui encara no hi ha res de nou. Només existeix **la vigència dels habitatges** del Pla General de 1984 i la cessió d’ús de l’esplanada que ha permès la seva utilització durant anys com a pista poliesportiva, aparcament i espai de lleure i festes populars. També, el projecte abans citat de construcció d’un pàrquing soterrat.
* Per tant, **GENT D’ESTRAC**, creu que cal abordar de manera immediata la **definició del Centre del Poble**, plantejant totes les opcions possibles i convocant una **consulta popular vinculant**, el resultat de la qual passi a ser un element bàsic, d’obligat compliment, en el redactat del nou Pla General (POUM)

**04.- Un Pla de Participació Ciutadana**

* Que la **participació ciutadana** en la presa de decisions és imprescindible**,** sembla que ningú en dubta, especialment els grups polítics quan elaboren els seus programes electorals. Altra cosa és la realitat, si més no a Caldes, en que la gestió posterior a totes les eleccions ha oblidat la veritable participació estable, substituint-la per reunions més o menys esporàdiques o parcials i per alguns actes públics en que normalment s’explica més el que ja s’ha fet, enlloc de comentar i consultar el que es pensa fer.
* Sense anar més lluny, a les municipals de 2015, tots els partits ’esforçaven en demostrar quin seria el que facilitaria més la participació ciutadana. Fins a 12 comissions s’havien de crear, però a l’hora de veritat, no se’n ha constituït cap.
* **GENT D’ESTRAC** proposa consensuar la creació del **Consell de Vila** o **Assemblea de Poble** (denominació a determinar) com a **òrgan democràtic de participació i consulta** format per representants de tot **l’arc social, polític i ciutadà de Caldes**. De forma obligatòria en formarien part els membres del Govern municipal per a que expliquin i prengui nota, i a més incorporaria **representants de les entitats**, i als a**lcaldes/ses i regidors anteriors** que ho desitgin. La seva funció principal seria la d**’emetre opinió** sobre els **temes de gestió i pressupostaris** de l’ajuntament, després de dotar-se dels mecanismes propis de funcionament (reglament, comissions sectorials, pressupost participatiu) i si cal, finançament. La constitució d’aquest òrgan però, no limitaria la celebració de quantes **sessions informatives públiques** fossin necessàries per a explicar qüestions puntuals o de gestió ordinària, com tampoc impediria cap procés de participació ciutadana sobre temes concrets que culminessin amb l’exercici del dret a decidir mitjançant **consulta popular** o **referèndum**.
* Igualment, **GENT D’ESTRAC** es proposa reformar el funcionament de les **sessions plenàries** actual, que malgrat ser públiques, han esdevingut tan poc comprensibles que pràcticament ningú hi assisteix. Dotar-les d’una explicació prèvia dels punts a debatre, de facilitar el seguiment dels debats i de concloure amb un resum del que s’ha acordat, a més de respondre totes les preguntes que es facin, segur que hi ajudaria.

**05.- Un Pla de Serveis Públics**

* Aquest és un aspecte essencial de la gestió d’un ajuntament: oferir els serveis necessaris al conjunt dels seus ciutadans. Els **principals** o **bàsics** són els que podríem dir permeten que el “poble funcioni”: enllumenat públic, cementiri, recollida i tractament de residus, seguretat ciutadana (Policia), neteja viària, subministrament domiciliari d’aigua potable, clavegueram, parcs, jardins, platges, biblioteca, mercat, escola bressol, instal·lacions esportives, parcs infantils, transport viatgers, control aliments. Alguns són obligatoris per llei, altres es presten per decisió pròpia, però en conjunt són els fan que el dia a dia, sigui possible.
* Pel que fa els **serveis administratius**, o sigui, els que impliquen gestió i relacionen ciutadania i administració, una bona part ja es poden efectuar **via telemàtica**, des de casa, gracies a la posada en marxa de la **Seu Electrònica** prevista a la Llei 22/2010 d’ús dels mitjans electrònics al sector públic, però continua vigent el paper de **l’OAC** (Oficina d’Atenció Ciutadana) i el de la consulta directe amb el personal, tècnics i gestors polítics.
* **GENT D’ESTRAC te un Pla de Serveis Públics a concreta**r amb la participació del conjunt de la ciutadania que n’és a qui van destinats. Consisteix en la consolidació dels serveis existents, la seva racionalització i la simplificació dels tràmits. També contempla ampliar la **disponibilitat dels servidors públic**s (OAC, Serveis Tècnics i Serveis Administratius) a alguna tarda i als períodes de més necessitat ciutadana i per la potenciació de les **línies directes de resolució de conflictes** (bústia suggeriments, “Línia Verda”, xarxes socials etc).
* De la reforma que cal al **cementir**i ja se’n ha parlat darrerament i el que cal és enllestir-la el més aviat possible, igual com de la **recollida de residus** i **la neteja viària** que, a més de vetllar pel bon estat del material, demana replantejar el seu funcionament i horari d’actuació perquè interfereixi poc en la normalitat ciutadana. No n’hi ha prou amb mantenir. Per poc que es pugui s’ha d’invertir per a renovar material i **mobiliari urbà,** també el de la **senyalització** (itinerari turístic o panel Pl.Barques, per exemple). És urgent incrementar el **parc de papereres** i potenciar els **parcs infantils** (més dotació, més espai, noves ubicacions), sense oblidar tampoc l’opció d’habilitar **espais reservats per a les mascotes**, sense descartar, d’entrada, que també puguin accedir a la platja, en llocs i horaris a determinar.
* La **reforma de l’enllumenat**, pendent des del Pla que va dissenyar la Diputació al 2005, és una necessitat que cal afrontar d’immediat per evitar les apagades que darrerament han tornat a proliferar i per dotar el sistema de major eficàcia (la **regulació nocturna**, que ja hi havia hagut, però al dia) i de més **eficiència** (material baix consum).
* Pel que fa el **transport de viatgers**, a més de l’actual **BUS urbà**, el Pla estudiarà la posada en marxa del **TAD** (**Transport a demanda**) o porta a porta, que permetria fer trasllats des del domicili a llocs d’interès (zona comercial, consultoris, estació, escoles) o a l’inrevés, a cost molt reduït (tarifa plana 2 €) amb dret a gratuïtat per a majors de 65 anys o amb mobilitat reduïda. L’Ajuntament es faria càrrec del cost global del servei, amb conveni amb la Generalitat i amb els taxistes del poble que són qui l’efectuarien.

**06.- Un Pla de Serveis Personals**

* Els **serveis personals** són els que afecten la salut de les persones i la seva qualitat de vida. Per definició, són de caràcter universal, si bé només s’utilitzen quan es necessiten. En general, es pot dir que el punt de referència és l’Ajuntament, però són prestats pel conjunt de l’administració catalana, a través de les Xarxes de Salut (hospitals, ABS, CAP i consultoris) i les de Serveis Socials (actualment a “la Fabriqueta” i a les oficines de la Generalitat a Mataró i Barcelona).
* **GENT D’ESTRAC** considera que, pel que fa els **Serveis de Salut,** és urgent la dotació professional mínima necessària de l’atenció mèdica, a més de la **reubicació i/o ampliació del Consultori**, traslladant-lo a un altre indret de fàcil accés i dotat de tots els serveis que l’actual no te. Si l’opció definitiva, amb la implicació del Departament de Salut, ha de ser la planta baixa del futur edifici del patronat M.Torras (Riera1) o un altre de similar, que per força comportarà tramitació i temps, mentrestant caldrà habilitar un altre emplaçament provisional, millor que l’actual. També serà important completar el desplegament de desfibril·ladors, per assegurar que siguem un **poble cardioprotegit.**
* També caldrà un reforçament de l’assistència que es presta des dels **Serveis Socials Municipals** (La Fabriqueta), vetllant perquè els ajuts i recursos s’apliquin bé i els rebin les persones que realment els necessitin, i perquè es reforcin tant com faci falta, des l’àmbit públic (Generalitat, Diputació, Consell Comarcal) i del privat (entitats, fundacions, ONG, etc). En aquest sentit, la posada en marxa d’un **menjador social** per a persones de totes les edats que ho necessitin, segur hi podrà ajudar. Com també totes aquelles actuacions que es puguin emprendre de suport i ajuda als **col·lectius de persones** amb necessitats específiques (joves, gent gran, dones, etc).

**07.- Un pla d’Impuls social (habitatges i ocupació)**

* En aquests moments **el parc d’habitatges de Caldes és de 1.948,** dels quals 57 són de protecció oficial i un 64% són de residència habitual, un 24,5% són de segona residència i un 11,5% estan buits. Des de l’aprovació del PGOU de 1984, se’n han construït 486 i segons el que el propi Pla preveu, actualment **queden per edificar uns 400 habitatges** als sectors de Can Vidal, Turó de Caldes, Esplanada Muntanyà, Can Solé, Can Comas i Les Escoles, la construcció dels quals situaria el parc d’habitatges a l’entorn dels **2.340-2.370, al llindar del 2026**.
* La previsió del creixement demogràfic, en funció de totes les dinàmiques possibles (flux migratori, fecunditat i esperança de vida mitjana, etc) situa la **població prevista al 2016 entre les 2.830 i 3.050 persones**, en lloc de les **2.824 actuals** (Cens 2018), per tant, és fàcilment deduïble que no fan falta tots els habitatges previstos al Pla General. Amb menys d’un centenar n’hi hauria prou per a cobrir les necessitats. Tot el que es faci de més, estadísticament parlant, només pot significar incrementar els habitatges de segona residència o els condemnats a romandre buits.
* En contraposició amb aquestes dades, és important considerar la necessitat d’un **parc d’habitatges protegits** en els propers anys. Primer, cal dir que per accedir-hi, segons la llei actual, els ingressos de la unitat familiar que el demandi, no poden superar l’equivalent a 2,5 vegades l’IRSC (Indicador de Renda de Suficiència de Catalunya): uns 26-28 mil €/any segons si es consideren un, dos o tres membres de la unitat familiar. Segons les estadístiques consultades, qui més ho podrien necessitar serien els habitants procedents de la **immigració,** la **gent jove** (25-34 anys) i la **Gent Gran** de més de 65 anys. En aquest sentit, a Caldes, des del 2010, s’han enregistrat 32 peticions per accedir-hi, de les quals només 6 (19%) eren de persones empadronades. Dades a tenir r en compte, especialment si es comparen amb les previsions d’edificació abans citades.
* **GENT D’ESTRAC** te un **Pla d’Impuls Social** a consensuar, que faciliti **els habitatges necessaris,** ja sigui determinant-los en les promocions urbanístiques, ja sigui comprant-los directament, per així formar un **Parc d’Habitatges de lloguer** a preus assequibles. Igualment, el Pla inclouria **altres mesures** que ajudarien a revertir les previsions. Per exemple, creant **espais de treball conjunt** (coworking) i/o facilitant **oficines, despatxos i locals comercials** a preus assequibles per a que la gent jove (i no tant jove) de Caldes pugui muntar el seu negoci o inclús per a que vinguin de fora a crear activitat econòmica.

**08.- Un Pla de Seguretat**

* Per la seva dimensió i demografia, la llei no obliga que Caldes disposi d’un cos propi d’agents de seguretat ciutadana, però des de ja fa molts anys, atesa la seva ubicació a la costa del Maresme, la massificació estiuenca i la voluntat de prestació de serveis complementaris (control trànsit, emergències, protecció civil, etc) es va apostar per dotar un cos propi de Policia Local que amb eficàcia i professionalitat contrastada ha convertit Caldes en un dels municipis més segurs de la zona. No obstant, algunes decisions poc afortunades del Govern Municipal actual (ERC-PSC) han facilitat episodis negatius que caldrà solucionar. Per això
* **GENT D’ESTRAC** defensa un **Pla de Seguretat** que passi per **mantenir i potenciar** el cos de **Policia Local**, adequant la plantilla a les necessitats del serveu i modernitzant les seves instal·lacions i dotacions de material. També inclou conservar i ampliar les instal·lacions complementàries, tals com la **xarxa de vídeo-vigilància** i la **senyalització viària i** promoure **activitats formatives** i de conscienciació a la ciutadania en general, i als joves i als infants en particular, dels factors socials de risc i de **l’educació viària**.

**09.- Un Pla pel Termalisme**

* L’aigua termal és un do natural excepcional que quasi ningú més te. A més de la font principal, s’explota en tres instal·lacions: dues de balneàries i una altra, ara ja en desús, de safareig municipal. Des de 1984 s’ha avançat en millorar-les, però en el darrers anys, hi ha hagut problemes greus que cal resoldre urgentment.
* El **Balneari de la Riera**, el de tota la vida, 200 anys després de la seva fundació, funciona bé, a ple rendiment després del canvi del model de gestió i de la reforma de les seves instal·lacions dels anys 2012-2014. No obstant, la limitacions per les seves reduïdes dimensions i l’escassa predisposició els darrers Governs Municipals, no facilita gens la seva transformació en el balneari ampli i modern que els nous temps demanden.
* Per la seva banda, el **Balneari de la Platja (Colon)** en els darrers sis any, ha protagonitzat una crisi sense precedents, que amenaça la pròpia subsistència del balneari com a tal. Les irregularitat de gestió i explotació, algunes originades en els seus primers anys d’existència, han sobrepassat tots els límits permissibles. La insòlita i inexplicable tolerància del Govern Municipal que ni ha actuat ni ha resolt res, ha facilitat , portes enfora, un molt important descrèdit de l’establiment, i de retruc, l’amenaça que passi el mateix amb el conjunt del termalisme caldenc.
* **GENT D’ESTRAC** te un **Pla pel Termalisme** a implantar**,** que es basa en la revisió immediata tots els protocols de l’explotació dels recursos existents, per a fer-la rendible i sostenible. Primer, normalitzant la gestió del **Balneari de la Platja**, prenent les necessàries decisions (tècniques, administratives i jurídiques) que fins ara no s’han pres i actuant amb la determinació necessària que acabi d’una vegada per totes amb la deficitària i penosa situació actual. Segon, facilitant la gestió i l’ampliació de les instal·lacions del **Balneari de la Riera.** Tercer, ennoblint i cuidant la instal·lació del **Safareig Municipal** . I quart, impulsant la promoció de la destinació turística del **Maresme Termal,** incorporant-hi el **Balneari Titus** d’Arenys de Mar que gaudeix de la mateixa aigua i afegint-hi els agents econòmics (restauradors, botiguers, professionals de l’oci, l’esport, i la cultura, com ports esportius, camps de Golf, poliesportius, hípica, museus – Fundació Palau, Parc Muntanyà, Col·lecció Bassat entre d’altres -) locals i dels municipis del voltant (Mataró, Sant Vicenç del Montalt, Sant Andreu de Llavaneres, Arenys de Mar i Canet de Mar (Modernisme).

**10.- Un pla pel Front Marítim (platges i passejos)**

* Des del darrer quart del segle XIX, amb l’arribada del tren i la generalització de l’estiueig, Caldes ha fet de les seves **platges i passejos marítims** un dels seus atractius principals. Primer, les platges eren amples i profundes, després amb espigons per a protegir-les de l’erosió i més recentment altra vegada amples, gràcies a l’aportació de sorra de fa 25 anys. L’experiència però no ha funcionat , i ja és a punt la reconstrucció dels espigons i de les caletes que hi havia hagut. En les dues versions, l’atractiu s’ha mantingut a la baixa, raó per la qual ara cal una empenta que **incrementi la qualitat dels serveis** i faci augmentar els usuaris i la seva despesa, en benefici dels agents econòmics locals.
* Val a dir que en aquesta qüestió, no ha ajudat gens la decisió del Govern actual d’adjudicar el servei de prevenció i vigilància a una entitat que no és la Creu Roja de Caldes, especialment pel que ha significat d’empitjorament generalitzat del servei d’atenció a les persones, poc dotat i amb clares deficiències de funcionament que, per sort no ha comportat cap incidència greu. Però no per això, es pot obviar la negligència.
* Pel que fa l’aspecte dels passejos passa el mateix que amb el de les platges. Mentre que el del Anglesos ja te una versió moderna del seu traçat (anys noranta), el del Mar continua pendent malgrat s’hagi anunciat per diferents governs municipals (PSC) la seva execució, mai realitzada. En aquest cas, més que a l’altre, cal una revisió a fons de la seva funcionalitat per tal que siguin compatibles els recorreguts a peu i l’accessibilitat a les platges amb el caràcter residencial dels seus habitatges i una reactivació de la seva activitat econòmica i comercial.
* **GENT D’ESTRAC** te un **Pla pel Front Marítim** a plantejar**,** que passa per impulsar la **recreació dels espigons i les caletes**, aplicant el més aviat possible, el Projecte de millores de les platges del Maresme del Ministeri de Foment de 2015, això sí, afegint-hi la l’opció de fer transitables i utilitzables els espigons que es reconstrueixin, inclòs el que avui encara es manté a la Platja de les Barques. El Pla passa també per a instar que, d’una vegada per totes, es porti a terme la, tantes vegades anunciada **reforma del Passeig de Mar**, des del Parc fins Arenys de Mar (el túnel, per entendre’ns).
* De manera paral·lela, també es tractaria de **potenciar la qualitat del serveis**, aportant més **contenidors** i **papereres**, senyalitzant adequadament els **accessos** (sempre aptes per a qualsevol condició de mobilitat personal), unificant les **àrees de serveis** (dutxes, rentapeus, fonts aigua, lavabos), àrees de **joc per infants** “baby-points”, línies de vida, guinguetes i alhora, aportant innovacions específiques que singularitzin l’oferta, com per exemple un **servei de casetes de bany** (recuperant una vella tradició), un **circuit de Thalasso** flotant i parcs aquàtics, entre d’altres. D’aquesta manera, a més de potenciar l’atractiu, s’aconseguirà mantenir i millorar la qualificació de la platja que anualment concedeix el distintiu de **Bandera Blava** a totes les que s’ho mereixen (Caldes inclosa).
* Menció a part mereix el **servei de prevenció i vigilància**, que de totes, totes, l’ha de portar a terme la **Creu Roja de Caldes**. No hi ha excuses. Aquesta entitat local **disposa de tots els mitjans i del personal necessari** (en bona part, voluntaris) i, en especial, es dipositaria, perquè així es va acordar entre les institucions implicades, de la titularitat del **mòdul** que hi ha a la platja de les Barques, hereu dels anteriors que hi havia hagut de la pròpia Creu Roja i de la Junta Local de Salvament de Nàufrags, constituïda aquesta a l’any 1902 (una de les més antigues de Catalunya i Espanya). L’argument pel qual aquest mòdul en el seu moment es va cedir a la Creu Roja, precisament va ser el de poder prestar el servei de vigilància i prevenció. Per tant, és obvi que per dret i legitimitat històrica, és aquesta entitat qui l’ha de prestar. **Gent d’Estrac** ho te molt clar i farà per a que el més aviat possible es rectifiqui la injustícia comesa aquests darrers dos anys.

**11.- Un Pla pel Parc Maragall**

* Probablement es tracta d’un dels llocs més emblemàtics de Caldes. Des de que a l’any 2001 es va reformar, pensant més en adaptar-lo als requeriments del seu veí, l’hotel Colon, que no pas en les seves funcions com zona d’esbarjo, passeig, oci i esport, el cert és que ha perdut empenta, malgrat s’aconseguís resoldre el problema de les males olors de la claveguera del “Bassiot”. Sembla clar que el Parc necessita una remodelació.
* **GENT D’ESTRAC** planteja un **Pla pel Parc Maragall** per oferir i probablement sotmetre a la **consulta ciutadana**, perquè es tracta d’un tema de vital importància. El Pla es basaria en quatre condicionants previs: un, recuperació de **l’estany central i dels espais verds** que sempre havia tingut, dos, **reubicació dels mòduls de serveis** i les seves terrasses replantejant el seu nombre i dimensió, tres, **redefinició de l’aparcament públic soterrat**, afegint places i millorant el seu accés i, quatre, **aprofitament de l’espai lliure disponible** per ubicar-hi alguna zona de pràctica esportiva i/o de lleure, com per exemple, **una bolera** a l’aire lliure els mesos d’estiu i/o **una pista de gel** als mesos d’hivern, o **pistes de pàdel,** probablement acudint a la promoció públic-privada. És a dir, buscant la consolidació del Parc i del seu entorn com a pol d’atracció i convivència ciutadana, no exempt d’activitat comercial i de serveis.

**12.- Un Pla pel Parc Muntanyà**

* Sens dubte, es tracta d’un dels **atractius propis singulars** dels que disposa Caldes que resta molt lluny de ser emprat i rendibilitzat tal com caldria. L’any 1987, l’Ajuntament, governat pel PSC, va obtenir la propietat de la part superior del Parc Muntanyà (uns 20mil m2), a canvi de permetre l’edificabilitat de 242 habitatges al paratge conegut com “Ca l’Arboix” al turó de Caldes i la d’un bloc de 40, als canyers de l’esplanada Muntanyà, aconseguint de retruc, primer l’ús i després la propietat, de l’esplanada pròpiament dita. Després, al 1990, amb govern CiU, l’Ajuntament va adquirir la Casa principal, l’accés des de la Riera i la Pèrgola (uns 5mil m2 de superfície i 3mil, edificables), a canvi de la cessió de 8 parcel·les de propietat municipal a Torrevella.
* Des de llavors i fins ara, el Parc ha estat, alhora, objecte de desig i preocupació. Per una banda, les ganes de tots els governs municipals de facilitar-ne el seu ús pels ciutadans de Caldes, per l’altre, les dificultats tècniques i econòmiques per a poder-ho fer. Només cal recordar l’intent fallit del govern PSC de construir un hotel-balneari (any 1995), i la posterior actuació, aquesta si reeixida, de bastir-hi l’actual Fundació Palau.
* Sobre l’adequació del Parc, han estat diverses les actuacions fetes. La primera (govern CiU), als anys 1989-1991, va ser la d’uns cursos de formació ocupacional que van permetre a uns quants joves aprendre jardineria, alhora que rehabilitaven zones del Parc. Després, i durant anys (govern PSC i CiU), el manteniment va anar a càrrec de la Brigada Municipal o d’empreses externes, sempre subjectes a dificultats pressupostàries que no permetien actuacions completes ni convincents. L’any 2013, el Govern CiU va invertir 370mil €, (50% subvenció europea FEDER) en refer infraestructures i adequar espais. Després el programa “Fent Camins” de formació professional juvenil, encara vigent, també ha ajudat, però des de 2016, la plaga del “Tomicus” ha obligat a talar força pins (alguns encara no retirats) i que per tant, ara calgui una nova i, definitiva actuació.
* Recentment, al gener de 2019, l’Ajuntament ha aprovat, sense consens, un Pla Director que estableix les pautes a seguir des del punt de vista ambiental, però que no defineix altres actuacions necessàries, ni fixa pressupost, ni calendari per a fer-ho.
* **GENT D’ESTRAC** constata que si bé el valor del Parc, és indubtable, cal cercar la fórmula que permeti, posar-lo al dia, i gaudir-ne. El temps ha demostrat que malgrat els esforços fets i els ajuts aconseguits, el seu manteniment i explotació, no és possible amb els recursos ordinaris de l’Ajuntament. Per tant, urgeix que el més aviat possible es debati el seu futur immediat, en el marc d’una **comissió o grup de treball** que incorpori representants del teixit social caldenc, a més dels polítics municipals. El Parc es prou ampli per acollir ofertes diverses i complementàries d’esbarjo (casals), formació (cursos, escola natura) i promoció (horts urbans reduïts), etc. La solució però, necessàriament haurà de definir el seu **finançament** i, ser respectuosa amb el medi ambient, però també eficaç per a que l’explotació del Parc esdevingui, sinó rendible, com a mínim, sostenible.

**13.- Un Pla per enderrocar el viaducte (pont N2)**

* Amb tota certesa, aquest enunciat segur mereix l’aprovació de tots els caldencs/ques, segurament acompanyat d’una certa resignació davant el que per molts sembla impossible, sense pensar que les condicions de la mobilitat comarcal que en el seu dia varen provocar el viaducte, ara, 50 anys després, han canviat. Al 1999, CiU, ja ho va incloure en el seu programa i des de llavors, el que primer semblava una ocurrència electoralista, s’ha anat transformant en el posicionament polític de tots els partits locals. Sense anar més lluny, el novembre de 2016, l’Ajuntament va aprovar per unanimitat la petició de que l’enderroc s’inclogués dins el Pla de Mobilitat del Maresme que entre el Consell Comarcal i la Generalitat estant elaborant des de fa anys.
* És important explicar que vuit anys abans (2008-2009), també per unanimitat (CiU-PSC), ja s’havia aprovat una declaració similar que va ser aprovada al Consell Comarcal i al Senat Espanyol, mentre que al Parlament de Catalunya no va prosperar per misèries partidistes, perquè com que la va presentar CiU, el Tripartit (PSC-ERC-IV) que llavors governava, la va rebutjar, dient que quan fos el moment, ja l’incorporaria.
* En aquesta qüestió, **GENT D’ESTRAC** creu que s’ha lluitar fins aconseguir l’enderroc, propiciant la unitat de tota la població per fer possible que els organismes competents prenguin la decisió. Tècnicament, ara és possible. Les estadístiques i estudis disponibles ho avalen. Si l’autopista o els seus futurs laterals són gratuïts, absorbiran quasi tot el trànsit que ara passa per la N2 i el viaducte, i que per tant, la seva funció podrà ser perfectament substituïda per el que podríem denominar la “variant de Caldes”, tot aprofitant els traçats de les actuals carreteres que uneixen la N2 amb l’autopista dins els termes municipals de Sant Vicenç i Arenys de Mar.
* Es tracta per tant, una altra vegada, d’una qüestió de voluntat política dels qui prenen aquest tipus de decisions: Generalitat i Estat. Són ells qui fixen i faixaran les prioritats i els terminis, i per tant, a nosaltres, caldencs, només ens queda l’opció de la insistència. A **GENT D’ESTRAC** pensem que la nostra obligació com a caldencs es la de perseguir aquest objectiu, acudint tantes vegades com faci falta, a totes les instàncies necessàries, fins aconseguir, primer **la gratuïtat de l’autopista** (per aquesta i per raons de justícia i tracte igualitari**) i després, o a l’hora el viaducte fora !!**

**14.- Un Pla de finançament i d’obtenció de recursos**

* Caldes és un poble petit, i per això, els seus **recursos financers** són limitats. Igualment com els altres municipis, una bona part s’obtenen gràcies als impostos (IBI, IAE, vehicles, Obres, etc), les taxes per prestació de serveis (establiments, zona blava, aigua, clavegueres, brossa, banys termals, mercats, ocupació via pública, etc), els rendiments de les concessions municipals (“xiringuitos”, mercat, balnearis, etc) i els dels subministraments bàsics (aigua, electricitat, gas, etc). Una altra font de finançament és la de les aportacions de l’Estat i Generalitat, que cada any fixen una quantitat relacionada amb el nombre d’habitants i altres paràmetres. I finalment, queden les subvencions i ajudes d’altres administracions, des del Consell d’Europa fins el Consell Comarcal, passant per l’Estat, la Generalitat i la Diputació de Barcelona, aquesta, la que més. El problema rau en que aquests ajust no tots són de caràcter general i per tant, cal anar a buscar-los, ja negociant directament, ja sigui participant en les licitacions, sovint competitives i eliminatòries, que es convoquen a l’efecte.
* En els darrers anys, coincidint amb el període de govern ERC-PSC s’ha enregistrat un estancament en l’obtenció de recursos aliens, donant-se fins i tot el cas de renunciar a alguns que ja estaven concedits, aplicant una mala entesa política d’austeritat financera. També hi ha influït negativament la decisió de despatxar els tècnics municipals que tenien la missió de fer el seguiment per obtenir subvencions. Això ha fet que, més enllà dels ajuts reglats, com per exemple el de la Diputació de Barcelona per arranjar l’escola, no s’hagin aconseguit d’altres.
* Igualment tampoc ha estat positiva en els darrers anys l’evolució de la recaptació per impostos i taxes. Si bé l’IBI s’ha apujat per sobre de l’IPC i alguns han mantingut les xifres anteriors, altres han baixat considerablement, no tant pel que fa els imports absoluts, sinó en relació l’activitat desenvolupada. N’és un exemple clar la recaptació per obres particulars que gràcies a una aplicació laxa del procediment de comunicació prèvia, ha possibilitats que més d’un (i de dos) hagin liquidat menys del que els correspondria, fet aquest, que a més de ser injust, comporta que els recursos que no s’obtenen per aquesta via, l’Ajuntament es vegi obligat a buscar-los per una altra.
* A part queda la qüestió de l’explotació negligent actual del balneari de la platja, que te pendent d’adjudicar una nova concessió amb preus actualitzats, i que a més arrossega un deute de difícil cobrament que avui (març 2019) ja supera els 400mil €.
* **GENT D’ESTRAC** no disposa d’una vareta màgica que garanteixi majors ingressos de forma indiscriminada, però si d’un **Pla d’obtenció de major recursos**, que passa per **racionalitzar la política fiscal municipa**l, fugint de l’increment generalitzat i incidint en figures impositives graduals (no necessàriament uniformes a tot el municipi) i sobretot, que garanteixi que **ningú s’escapi de les seves obligacions**. Igualment, s’anirien incorporant **tècnics especialitzats**, per tal de que amb la seva gestió, s’aconsegueixin **subvencions i ajuts** que cobreixen el seu cost i el de les propostes que es plantegin.
* El Pla, inclou **maximitzar** fins on sigui possible i just el rendiment de les **concessions municipals** (inclòs balneari platja) i, òbviament, regularitzar la situació administrativa i financera dels concessionaris. Amb les **taxes per prestació de serveis** passaria el mateix, si bé garantint sempre que ningú quedi exclòs de rebre’ls (especialment els bàsics) per manca de recursos.

**15.- Un Pla d’Ensenyament i Formació**

* El dret a la formació integral és un dels més principals de les persones. Oferir plans d’estudi i cicles formatius adequats és obligació de l’administració. A Catalunya és la Generalitat qui en te la competència, si bé els ajuntaments, acostumen a coadjuvar en el procés educacional aportant espais, mitjans i estudis complementaris.
* A Caldes es dóna aquesta circumstància. El Departament d’Ensenyament és el titular de **l’Escola Pública Sagrada Família**, però ha estat l’Ajuntament qui des de fa temps ha col·laborat en l’adequació de les instal·lacions escolars, especialment en els darrers anys, en que hi ha invertit pràcticament mig milió d’euros, a més de fer-se càrrec del manteniment i ajudar en dotacions de materials i instal·lacions complementàries (biblioteca, aula d’informàtica, cursets específics, etc). Naturalment sempre en resposta a les demandes de la Comunitat Educativa (professorat, pares i mares, alumnes).
* Igualment, des de fa anys, a Caldes funciona **l’Escola Bressol** que acull els infants més petits del tram de 0 a 3 anys que no cobreix l’ensenyament reglat i obligatori. És una inversió de futur que, malgrat les aportacions dels alumnes, costa diners de les arques municipals (uns 80mil €/any). La Generalitat també hi col·labora, però no massa.
* Cap el 2005, governant el PSC, es va tramitar una proposta urbanística “**Pla de les Escoles**” que modificava l’entorn i plantejava seriosos dubtes a l’entorn de la vialitat proposada (el famós “túnel”). Després, governant CiU, es va modificar i ara s’està a l’espera de la seva tramitació definitiva. Mentrestant, també CiU, va plantejar la possibilitat de **traslladar l’escola al centre del poble**, a la zona dels canyers de l’esplanada Muntanyà, actualment destinada a construcció d’habitatges. El PSC, a l’oposició, no hi va estar d’acord, i el trasllat va quedar ajornat.
* **GENT D’ESTRAC** te un **Pla de Formació** per oferir a la Comunitat Educativa i al conjunt de la ciutadania. D’entrada, passaria per **mantenir les escoles (Bressol i CEIP) en el seu lloc actual** i en tot cas, aconseguir completar la reforma de les instal·lacions que s’ha portat a terme recentment. Si les circumstàncies i l’escolarització futura ho demandessin, potser es podria plantejar el seu trasllat, però, ara per ara, no es contempla emplaçar-la a l’esplanada. La situació actual és molt més adequada si es manté una urbanització (Pla de les Escoles) respectuosa amb l’entorn que no impliqui problemes d’accés i seguretat. En aquest sentit, el Pla també plantejaria destinar l’equipament de **la pineda de Can Solé de Baix**, situada just al davant dels centres escolars, a usos principalment formatius i de lleure i, de manera immediata, facilitar un **aparcament en condicions**, habilitant, ni que sigui provisionalment, la zona adjacent a l’entrada per la carretera a Sant Vicenç.
* Pel que fa **l’ensenyament secundari**, caldrà seguir atents a l’evolució demogràfica per si s’assolís el nombre suficient d’alumnes per a bastir un IES a la població, enlloc de fer com ara, que els joves de Caldes acudeixen a **l’IES Esteve Albert de Sant Vicenç,** per cert, en una ubicació propera, d’accés relativament fàcil des del nucli urbà més proper, que el Pla proposa millorar de manera immediata, bastint una **voravia segura** a la banda de mar de la calçada, que eviti possibles accidents. .
* Naturalment, si parlem de **formació integral** de la persona, és clar que el plantejament de **Gent d’Estrac** també passa per **completar la formació reglada** que s’ofereix als Centres Escolars, per això caldrà establir prioritats i definir bé quina ha de ser **l’oferta educativa complementària** que es pugui aportar. Serà el Consell Escolar Municipal, òrgan de participació i de representació de tota la comunicat educativa (AMPA, professors, alumnes, societat civil i Ajuntament) qui ho haurà de determinar, juntament amb la programació destinada a **la formació d’adults** (idiomes, reciclatges) i de **formació professiona**l si així es considerés, probablement en alguna línia que aportés singularitat i sortida professional

**16.- Un Pla de Cultura**

* No ens entretindrem en cercar la definició del mot “cultura” perquè és una accepció tan àmplia que, com aquell qui diu, tothom hi pot incloure el que més bé l’hi sembli, per tant, intentarem acotar-ho a Caldes i al que per nosaltres, GENT D’ESTRAC, representa.
* **El patrimoni cultural com a element d’identitat de Caldes.-** L’Ajuntament ja disposa d’un “Inventari del Patrimoni Cultural de Caldes d’Estrac (2006) **i** també és vigent el PEPPA (Pla Especial de Protecció del Patrimoni Arquitectònic) que afecta els immobles més emblemàtics. **Gent d’Estrac** considera que cal ampliar el coneixement d’aquest patrimoni material i immaterial, per a identificar bé els elements que ens singularitzen com a poble i concretar les accions que calguin de protecció i conservació, incorporant-les al redactat del nou POUM. Això també hauria de facilitar la projecció exterior dels que tinguin un atractiu especial i també de les activitats singulars que s’hi puguin fer. Com per exemple, les relacionades amb el **termalisme** i la seva exaltació i difusió mitjançant una **Fira d’Aigua Termal** que modifiqui els objectius i continguts de la Fira de Salut (Bio-Fira) que fa dos anys s’ha començat a celebrar, per incorporar-hi els elements propis del termalisme i de Caldes que permetin la seva major projecció. També ens referim a la instauració permanent de la commemoració del “**Combat de Caldes**” de 1713, una fita històrica singular que molts pocs altres municipis tenen, i que, a més del seu estricte significat històric, també pot esdevenir un focus d’atracció important, per poc que se li sàpiga donar el caire adequat i participatiu que fins ara no ha tingut (igual com fan, amb èxit, altres municipis propers, com Canet o Arenys de Mar).
* **La Cultura com a fet comunitari i projecte compartit. El mon associatiu**.- Es tracta de promoure i protegir la societat civil cultural com un dels ingredients fonamentals de la riquesa cultural de Caldes. Facilitar que, en la mesura que sigui possible, l’activitat cultural sorgeixi de la iniciativa del conjunt de les entitats i que l’acció de l’administració tingui caràcter subsidiari. Fomentar l’autonomia del món associatiu i superar l’excessiva dependència de l’Ajuntament a l’hora de desenvolupar les activitats.
* **La Cultura com a dret de la ciutadania i element per a la cohesió social. La difusió cultural i els equipaments**.- Amb l’activitat cultural no n’hi ha prou. Cal a més, que es difongui, s’eixampli i arribi a totes els racons i persones. Entre tots, s’ha d’aconseguir una oferta de programació cultural estable homologable als municipis de característiques similars, i això passa, tant per a comunicar eficaçment l’activitat que ja es realitza, com per omplir els buits amb noves i diferents actuacions. A més, cal entendre la difusió cultural com una eina de difusió de valors que cal emfatitzar i potenciar.
* Pel que fa els equipaments, clarament cal apostar pel manteniment i potenciació d’activitats de la **Biblioteca Pública de Can Milans**, de la **Fundació Palau** en totes les seves vessants, i també de l’**Arxiu Històric Municipal** que actualment viu etapes de precarietat però que ha de resultar element imprescindible per a preservar tot el patrimoni cultural documental del poble.
* **La Cultura com a element de cohesió ciutadana i territorial. Les festes populars**.- La pretensió del Pla és clara: mantenir (i si es pot, potenciar) l’actual nivell del calendari de festes populars del poble, com un dels elements vertebradors ciutadans més importants, això sí, posant més en valor els elements més originals i emblemàtics (món geganter, diables, dormida, etc) Incrementar el ressò del calendari festiu. Repensar l’activitat cultural en el marc de les Festes del Cicle Nadalenc, del Carnestoltes, de l’Estiu i de les Festes Majors, que en alguns casos, desprèn sensació de model esgotat.
* **La Cultura, un dels eixos centrals de Caldes**.- Un objectiu clar: fomentar que el nom de Caldes vagi lligat a la Cultura. Promoure la marca “Caldes, Cultura i Termalisme vora la mar”. Molt important: incrementar, amb la cultura, la consciència de qualitat de vida.

**17.- Un Pla de Comunicació**

* Caldes és un poble petit, i per tant, d’escàs interès pels mitjans de comunicació habituals, públics i privats, que busquen audiències més àmplies. Per això, i excepte en ocasions puntuals, no n’hi ha cap que informi dels temes locals, més enllà de les emissores de ràdio veïnes (Santvi i Arenys de Mar) i les revistes de distribució comercial (3 Viles i similars). Si que existeixen però, els mitjans de comunicació municipal (web, xarxes socials i revista Portada) normalment amb continguts parcials guiats pel govern de torn i també, les publicacions dels partits polítics que insisteixen, òbviament, en la visió parcial de la realitat.
* És urgent doncs facilitar canals de comunicació veraços, independents i democràtics que, dins la modèstia pròpia d’un municipi petit, facilitin tota la informació, divulguin les activitats que es porten a terme i en definitiva, ajudin a cohesionar la consciència col·lectiva d’arrelament al poble.
* **GENT D’ESTRAC** te un **Pla de Comunicació** a impulsar, que consisteix en la immediata creació d’un **Consell de Comunicació**, independent, impulsat per l’Ajuntament però participat i gestionat de manera autònoma per les institucions, les entitats i els particulars, que sigui qui implanti i desenvolupi aquesta comunicació.
* Serà aquest Consell qui impulsi una **ràdio local**, amb finançament públic i privat, que faciliti programació estable que informi de manera veraç, fomenti els valors del diàleg i la participació, i que doni veu a les entitats i a les seves activitats. Una **televisió**, amb característiques similars, que aprofiti els nous sistemes de comunicació per abaratir costos. També, les **publicacions escrites** genèriques i/o temàtiques. D’aquesta manera, la revista **Portada** passaria a ser una publicació de poble, guanyaria continguts i difusió i perdria el control polític que ve exercint el govern de torn.
* A més, el Consell també seria qui poses en marxa una **Plataforma Digital de Comunicaci**ó (web, app, ràdio) que permeti que tothom (locals, foraster i visitants) pugui accedir i interactuar amb tota la informació disponible i la que es pugui crear sobre Caldes i tots els seus elements, des dels propis municipals, fins els culturals o esportius, passant per la informació de serveis (aparcament, platges) i la comercial (botigues, restaurants, serveis, etc). ..

**18.- Un Pla Jove**

* Els joves (12-30 anys), estadísticament parlant, i en números rodons, es pot dir que son el 18-20 % de la població (entre 400-500 individus). Segons dades del vigent Pla Jove (2014-2018) més d’un 30% és origen estranger i més del 15% ha cursat o està cursant estudis universitaris, el 55% ha completat els obligatoris i el 30% ha fet o fa els post-obligatoris (dades aproximades). Pel que fa la taxa d’atur es situa al voltant del 25%. El Pla també relata les demandes juvenils recollides. El que més preocupa és la dificultat per trobar habitatge de lloguer a preu assequible, la formació acadèmica i professional, l’obtenció de feina (que quasi sempre, es situa fora del municipi per l’escassa oferta laboral local existent), les problemàtiques derivades del consum de drogués (alcohol, inclòs), i en general, les que fan referència a la mobilitat i la manca d’oferta d’oci local, que els obliga sempre a buscar-la en altres indrets.
* A Caldes funciona també des de fa anys, l’Espai Jove, entès com un lloc de trobada i catalitzador d’activitats, que en el decurs del temps ha conegut diversos emplaçaments i diferents sistemes de funcionament. Actualment, l’Espai s’ha traslladat a la Fabriqueta i una empresa externa, és la responsable de seva programació. Sense que es pugui parlar de fracàs de gestió, si que la majoria de joves la consideren poc atractiva i fins a cert punt caòtica, ja que sovint no respecta els horaris establerts.
* El col·lectiu jove, és un dels pocs que disposa d’un Pla d’actuació específic, que s’està aplicant des de 2007, si bé cal dir, que si se’ls pregunta, la immensa majoria dels joves admeten no saber de la seva existència i molt menys de la seva aplicació i resultat. El vigent Pla Local de Joventut (2014-2017) va ser prorrogat pel Govern Municipal fins a finals de 2018. Per tant, ara, cal redactar-ne un de nou.
* **GENT D’ESTRAC** també ho creu. Però considera que ha de ser un Pla específic que ha de fugir però, del pecat més important del que s’acusa als anteriors: de fer-los i aprovar-los sense la seva participació i aportació. Encara ressonen les convocatòries de l’actual Govern al juliol de 2018 que van significar sonors fracassos d’assistència, ja que dels més de 400 convocats, només dos hi van assistir. Una conducta, la del Govern, que per ara no sembla canviar, ja que s’ha canviat l’emplaçament de l’Espai Jove, altre cop sense consulta, malgrat haver-ho promès després dels fracassos de juliol 2018.
* Un nou **Pla Local de Joventut** és doncs, una qüestió que cal afrontar immediatament. Pel seu caràcter transversal, haurà de recollir les principals inquietuds dels joves i enfocar el seu tractament i eventual resolució, en col·laboració amb les regidories municipals corresponents i també amb les institucions supramunicipals que hi treballen. Però per aconseguir que tot plegat vagi més enllà d’un simple document, és vital que siguin els propis joves els qui l’elaborin. Només així assolirà l’objectiu.
* I pel que fa **l’Espai Jove**, el seu emplaçament en un nou espai, ha d’anar acompanyat del replantejament del seu funcionament que haurà de sintonitzar molt més amb les demandes juvenils que s’expressin a la redacció del Pla Jove. Només així, deixarà de ser un recurs francament desaprofitat.
* *Falta: Bus nocturn (?) / activitats singulars / etc*

**19.- Un Pla per a les persones grans**

* Els canvis demogràfics experimentats en els darrers anys, l'augment de l'esperança de vida i la disminució de la natalitat han provocat un increment molt significatiu del pes social de les persones grans a la nostra societat. Aquest increment ha vingut acompanyat d'una major diversitat pel que fa a l'edat, la salut i la situació social, i de la introducció d'un nou discurs: el de les persones grans actives.
* Les persones grans viuen immerses en la vida col·lectiva del poble, i per tant, són usuaris, agents i receptors dels serveis i activitats que s’hi porten a terme. No obstant, hi ha alguns aspectes que cal considerar de manera específica. Igualment, tampoc s’ha de menystenir, sinó tot el contrari, ajudar i potenciar, les activitats de tota mena que des de fa anys està protagonitzant **l’Agrupació de Pensionistes i Tercera Edat**, entitat principal de Caldes, amb més de tres-cents associats/des ara mateix.
* Es per tot això que **GENT D’ESTRAC** proposa la redacció i aprovació d’un **Pla d’acció per a les persones grans** que es basi en la seva implicació i participació en la definició, el seguiment i l'avaluació de les prioritats i serveis que les afecten, en fomentar la prevenció per afavorir i potenciar la seva vida independent el major temps possible, en proporcionar respostes a les situacions de dependència, facilitar la seva mobilitat i també, en proveir serveis de suport a les persones cuidadores.
* En aquesta línia i a l’espera de l’elaboració del Pla, **GENT D’ESTRAC** proposarà la creació del “**Senat d’Estrac**” (o de Caldes) dins del Consell de Vila, que funcionaria com una comissió plenària de la Gent Gran, la potenciació de les activitats de **voluntariat** i dels **contactes intergeneracionals** com a eina de transmissió de coneixements i experiències, sense oblidar tota la gamma de **serveis assistencials** que es poden facilitar des dels Serveis Socials Municipals.

**20.- Un Pla d’Esports i Lleure**

* Sobre la bondat de la pràctica esportiva i del lleure segur que no cal insistir-hi massa. En aquesta línia, en els darrers anys, l’Ajuntament ha posat e marxa un Complex Esportiu important, a peu de N2, equidistant del centre històric, del barri Isla i de l’escola pública i amb un ampli aparcament just al davant. També ha ajudat -falta saber si amb la suficient convicció – a la consolidació de les entitats esportives que s’han anat constituint (Club Petanca, Club Nàutic, etc) i al foment de la pràctica esportiva entre la Gent Gran (Cursos, tallers), els infants en edat escolar (CEIP, IES) i el conjunt de la ciutadania (instal·lacions i màquines a l’aire lliure). Igualment també s’han dedicat esforços a manifestacions esportives singulars com la Cursa Popular, els campionats de Futsal (no sempre), vòlei-platja, travessa nadant, etc.
* Complex Esportiu.- Actualment la **pista poliesportiva**, que és degestió municipal directa, resta majoritàriament ocupada per les activitats del Club de Patinatge de Caldes que en els darrers anys han crescut exponencialment i han obtingut importants èxits esportius fins i tot a nivell mundial, i també per les del club de Handbol Llavaneres-Caldes i el de Volei d’Arenys de Mar, aquest però, amb alguns jugadors caldencs, petits i grans. El **gimnàs. la piscina coberta i el local social**, també són de titularitat municipal, però subjectes a una concessió administrativa que finalitza l’any 2020, que actualment gestiona l’empresa SIGE que manté un conflicte obert amb l’Ajuntament per raó de la compensació econòmica que segons contracte se l’hi hauria de pagar i que des del 2015 resta impagada (uns 140mil €). Això incideix negativament en la qualitat del servei i de les instal·lacions que, alhora, també resulten afectades pel **mal estat dels accessos** i la manca de manteniment exterior.
* **GENT D’ESTRAC** creu que cal revitalitzar aquest àmbit, primerament **recuperant i potenciant les instal·lacions del Complex Esportiu**, aplicant les mesures i reformes de gestió i conservació que facin falta. També, cal un suport decidit, moral, material i financer cap a les **entitats i clubs locals** per a que apleguin cada cop més practicants i perquè consolidin, tant com puguin, el seu nivell competitiu. També serà molt important insistir en **l’educació esportiva dels escolars** “esport base”, tant a nivell tècnic, com ètic i moral de transmissió de valors i finalment, potenciant tant com es pugui les **manifestacions esportives** singulars que ja funcionen com la Cursa, campionat Futsal a l’esplanada, etc, posant-ne en marxa de noves (escacs, etc), amb especial incidència en **recuperar la platja i el mar** com espai de pràctica esportiva (natació, vela, pesca).

**21.- Un pla d’Imatge**

* Quan una persona vol impressionar a una altra, es cuida i s’esforça en millorar el seu aspecte. No tant com si fos un aparador de botiga per cridar l’atenció i prou, sinó com un exponent de la qualitat que hi ha al seu interior. Clarament, Caldes ha de fer el mateix. Si es vol que sigui pol d’atracció per a inversors i visitants, cal la posada en marxa d’un seguit d’actuacions que endrecin les façanes exteriors del poble, les es veuen des de la carretera N2, la línia fèrria i la platja, i també les internes, les enjardinades i les de les edificacions públiques i privades, especialment les més emblemàtiques i monumentals.
* **GENT D’ESTRAC** te un **Pla d’imatge** a proposar, consistent en accions que endrecin, reordenin i millorin els **accessos al poble:** als extrems del Camí Ral, davant poliesportiu, estació tren, pàrquing fotovoltaic, etc**)**  i les **zones enjardinades**, entre d’altres raons, per fer honor a la denominació “vila florida” que s’ha adquirit recentment.
* També, el Pla facilitarà la concessió de beneficis fiscals i d’ajuts directes per a **millorar i condicionar les façanes dels edificis** particulars, especialment els més emblemàtics. Igualment, Gent d’Estrac, posarà sobre la taula un Pla per adequar tots els **espais i edificacions públics**, alhora que proposarà un **acord marc ciutadà**, a través del Consell de Vila, per a regular-ne, el seu ús (intern i extern) i també el seu manteniment.

**23.- Un Pla pels electes i governants**

* Descriure el paper dels càrrecs electes escollits democràticament per la ciutadania cada quatre anys, no és pas difícil. Tradicionalment uns quants dels escollits es dediquen a governar i gestionar, mentre que la resta, semblaria que de manera inevitable, dediquen els seus esforços a la confrontació partidista, normalment també replicada pels anteriors.
* Es diria que la dinàmica govern-oposició, no sempre ben entesa, a vegades ha fet oblidar el veritable objectiu de la representació que ostenten els electes, i que no sempre han imperat les bones pràctiques ni s’han aplicat tots els principis ètics que serien desitjables. No obstant això, ja no valen retrets. S’imposa la regeneració.
* És per això que, **GENT D’ESTRAC** considera indispensable la disponibilitat dels electes gestors per escoltar i atendre les necessitats dels veïns i veïnes i també la seva obligació d’explicar, raonar i passar comptes de les decisions que prenen. És per això que considera necessària la seva màxima dedicació (remunerada si és total o ocupa una bona part de la jornada laboral), l’atenció personalitzada als ciutadans/es que ho requereixin, i la difusió de tota la informació disponible abans de prendre qualsevol decisió mínimament important. **GENT D’ESTRAC** a més, considera que a partir de l’aprovació consensuada del Pla per Caldes que presentem (o d’un altre de millor), el més raonable seria que la seva gestio l’efectuessin TOTS els regidors/es escollits. Dit d’una altra manera: si el Pla és consensuat, la seva gestió també ho hauria de ser. Així, junts i en la mateixa direcció, segur que es multiplicarien les opcions i es milloraria el rendiment.
* *Falta: Codi Ètic dels electes*

**Caldes d’Estrac, març 2019**